arnastofnun/IGC-2024 huggingface dataset:
Lækkun húshitunarkostnaðar Stjórnartillaga - þingskjal nr. 854

1990–91. – 1060 ár frá stofnun Alþingis.

113. löggjafarþing. – 453 . mál.

Sþ.

854. Tillaga til þingsályktunar um lækkun húshitunarkostnaðar.

(Lögð fyrir Alþingi á 113. löggjafarþingi 1990 – 91.)

Alþingi ályktar að fela ríkisstjórninni að beita sér fyrir að lækka húshitunarkostnað á Íslandi þar sem hann er hæstur og minnka þannig þann aðstöðumun einstaklinga og fjölskyldna sem nú er við lýði.

Þessi aðstöðujöfnun skal meðal annars eiga sér stað með eftirfarandi hætti:

Auknum jöfnuði skal náð í þremur áföngum á næstu tveimur árum þannig að kostnaður við hitun íbúðarhúsnæðis vísitölufjölskyldunnar (35.420 kWh ársnotkun) hjá rafveitum og rafkyntum hitaveitum verði ekki hærri en 5.000 krónur að jafnaði á mánuði, miðað við verðlag í janúar 1991.

Alþingi beinir því til þingkjörinna fulltrúa í stjórn Landsvirkjunar að þeir á þeim vettvangi beiti sér fyrir sérstökum aðgerðum til lækkunar á heildsöluverði raforku til hitunar íbúðarhúsnæðis. Aðgerðirnar miði að því að heildsöluverð á raforku til hitunar íbúðarhúsnæðis lækki á næstu tveimur árum niður í kostnaðarverð orku frá nýjum virkjunum að viðbættum flutningskostnaði til dreifiveitna.

Viðskiptaráðherra ákveði að á síðari helmingi þessa árs verði greiddar 35 milljónir af því fé sem á fjárlögum er veitt til niðurgreiðslna á vöruverði á árinu 1991 til aukinnar verðjöfnunar á raforku til hitunar íbúðarhúsnæðis, enda eigi húseigendur ekki þess kost að kaupa orku frá hitaveitum sem byggja á jarðvarma. Þessi tilfærsla niðurgreiðslufjár verði síðan aukin.

Iðnaðarráðherra láti fram fara úttekt á fjárhagsstöðu hitaveitna sem byggja á jarðvarma þar sem kostnaður við hitun íbúðarhúsnæðis er hærri en sambærilegur kostnaður við hitun íbúðarhúsnæðis vísitölufjölskyldunnar hjá rafveitum og rafkyntum hitaveitum. Úttektinni verði lokið eigi síðar en 1. október 1991.

Fjármálaráðherra beiti sér fyrir ráðstöfunum til að aðstoða hitaveitur sem byggja á jarðvarma við skuldbreytingar á lánum þeirra eða leggi fram tillögur um aðrar aðgerðir til þess að tryggja að kostnaður við hitun íbúðarhúsnæðis vísitölufjölskyldunnar hjá þeim verði ekki hærri en hjá rafveitum og rafkyntum hitaveitum skv. 1. tölul., enda sýni fyrirtækin aðhald í rekstri og umsvifum.

Því fé, sem Landsvirkjun kann í framtíðinni að verða gert að greiða ríkinu fyrir virkjunarréttindi, verði að hluta varið til aukinnar verðjöfnunar á innlendri orku.

Athugasemdir við þingsályktunartillögu

þessa.

Iðnaðarráðherra skipaði nefnd til að gera tillögur um verðjöfnun á raforku með bréfi dags. 1. október 1990. Nefndin skilaði skýrslu 5. mars 1991 sem birt er hér sem fylgiskjal. Niðurstöður meiri hluta nefndarinnar eru hér lagðar fram í formi þingsályktunartillögu.

REPRÓ 42 bls.
Fræðsla í fjármálaumsýslu í skólum Nefndarálit - þingskjal nr. 856

1990–91. – 1060 ár frá stofnun Alþingis.

113. löggjafarþing. – 135 . mál.

Sþ.

856. Nefndarálit um till. til þál. um fræðslu í fjármálaumsýslu í skólum.

Frá félagsmálanefnd.

Nefndin hefur fjallað um tillöguna og fengið um hana umsagnir frá Hinu íslenska kennarafélagi, menntamálaráðuneytinu, Sambandi íslenskra sparisjóða og Kennarasambandi Íslands.

Nefndin mælir með samþykkt tillögunnar með breytingu sem flutt er tillaga um á sérstöku þingskjali. Breytingartillögunni er ætlað að taka af öll tvímæli um að ekki er verið að leggja til að fjármálafræðsla verði sérstök námsgrein í grunn- og framhaldsskólum heldur felst í tillögunni að slíkri fræðslu verði gerð skil í þeim námsgreinum þar sem henni verður best fyrir komið.

Alþingi, 5. mars 1991.

Ásgeir Hannes Eiríksson,

varaform.

Rannveig Guðmundsdóttir,

fundaskr., frsm.

Sólveig Pétursdóttir.

Alexander Stefánsson.

Kristinn Pétursson.

Anna Ólafsdóttir Björnsson.

Björn Grétar Sveinsson.
Fræðsla í fjármálaumsýslu í skólum Breytingartillaga - þingskjal nr. 857

1990–91. – 1060 ár frá stofnun Alþingis.

113. löggjafarþing. – 135 . mál.

Sþ.

857. Breytingartillaga við till. til þál. um fræðslu í fjármálaumsýslu í skólum.

Frá félagsmálanefnd.

Tillgr. orðist svo:

Alþingi ályktar að fela menntamálaráðherra að láta útbúa námsgögn um almenna fjármálaumsýslu fyrir efsta bekk grunnskólans, sem og framhaldsskólann, og gera fræðslu um hana að skyldunámsefni á þessum námsstigum. Ráðuneytið ákveði í hvaða námsgreinum fræðslunni verði best fyrir komið.

Markmið fjármálafræðslunnar verði:

að taka til meðferðar sem flest er við kemur almennri fjármálaumsýslu, þar með talin gerð greiðslu- og kostnaðaráætlana, og setja efnið þannig fram að það verði öllum aðgengilegt og skýrt,

að gera ungt fólk betur meðvitað um fjármál og um leið fjárskuldbindingar með því m.a.:

að kynna nemendum meðferð greiðslukorta og notkun tékkhefta,

að kynna nemendum almennar reglur um lántökur, svo sem víxla- og skuldabréfaviðskipti, vaxtamál og hvaða ábyrgð felst í því að gerast ábyrgðarmaður á skuldaviðurkenningum,

að tengja þessi námsgögn réttindum og skyldum manna er þeir verða fjárráða.
Veiðar á hrefnu og langreyði Þingsályktunartillaga - þingskjal nr. 859

1990–91. – 1060 ár frá stofnun Alþingis.

113. löggjafarþing. – 455 . mál.

Sþ.

859. Tillaga til þingsályktunar um veiðar á hrefnu og langreyði.

Flm.: Jón Sæmundur Sigurjónsson, Stefán Guðmundsson, Kristinn Pétursson

,

Alexander Stefánsson, Halldór Blöndal, Guðni Ágústsson,

Matthías Bjarnason, Karvel Pálmason, Guðmundur H. Garðarsson,

Jóhann Einvarðsson.

Alþingi ályktar að veiðar á hrefnu og langreyði verði sem fyrst hafnar á ný enda hafa rannsóknir staðfest að stofnar þessara hvala á íslensku hafsvæði eru vel nýtanlegir.

Greinargerð.

Tillaga þessi er flutt af meiri hl. sjávarútvegsnefnda beggja deilda. Þess vegna eru formenn nefndanna fyrstu flutningsmenn tillögunnar.

Hvalveiðar í atvinnuskyni hafa legið niðri frá lokum vertíðar árið 1985, en árið 1986 gekk í gildi tímabundið veiðibann samkvæmt ákvörðun Alþjóðahvalveiðiráðsins og var sú ákvörðun rædd á Alþingi í ársbyrjun 1983. Þörf var talin á verulega auknum rannsóknum til að endurmeta stofnstærðir og veiðiþol hvala hér við land áður en veiðar yrðu leyfðar á ný.

Hafrannsóknastofnuninni var falið að skipuleggja og annast framkvæmd fjögurra ára rannsóknaáætlunar sem einkum beindist að þeim hvalastofnum sem nýttir hafa verið hér á undanförnum áratugum. Þetta eru stofnar hrefnu, sandreyðar og langreyðar. Úttekt vísindanefndar Alþjóðahvalveiðiráðsins á hrefnustofninum lauk á síðasta ári og úttekt á langreyðarstofninum er nýlokið. Gert er ráð fyrir að úttekt á sandreyðarstofninum ljúki á næsta ári.

Niðurstöður rannsókna sýna að bæði langreyður og hrefna þola umtalsverða nýtingu hér við land á komandi árum. Hrefnustofninn á svæðinu Austur - Grænland, Ísland, Jan Mayen er samkvæmt nýjustu upplýsingum um 28.000 dýr, þar af 10.000 – 15.000 á íslenska strandsvæðinu. Á fundi vísindanefndar Alþjóðahvalveiðiráðsins á sl. ári var samþykkt að stofninn væri á nýtanlegu stigi. Nefndin tók svo til athugunar talningagögn um langreyðar á fundi sínum í Reykjavík í byrjun mars 1991 og ályktaði að á svæðinu Austur - Grænland, Ísland, Jan Mayen væru að sumarlagi um 15.600 langreyðar, þar af milli Grænlands og Íslands og á svæðinu þar fyrir sunnan um 8.900 hvalir. Ljóst er því að veruleg langreyðargengd er hér við land, hvort sem litið er til þess svæðis, sem veitt hefur verið á undanfarna fjóra áratugi, þ.e. við vestanvert landið, eða við austanvert landið þar sem verulegar veiðar voru stundaðar um síðustu aldamót.

Í samræmi við ályktun Alþjóðahvalveiðiráðsins og Alþingis um tímabundna veiðistöðvun atvinnuveiða var þess vænst að heildarúttekt ráðsins lyki árið 1990 og unnt yrði að taka þessa ákvörðun þá til endurskoðunar. Nú þegar þessu starfi er að ljúka eru háværar raddir innan ráðsins um að ekki verði efnt til veiða með samþykki ráðsins, nema búið verði að koma á nýju stjórnunarkerfi fyrir hvalveiðar. Fyrir liggur að slík endurskoðun er enn stutt á veg komin og fyrirsjáanlegt er að ekki komi til veiða næstu árin. Því er brýnt að stjórnvöld tryggi að veiðar geti hafist hið fyrsta, en aðgát sé höfð um að ganga ekki um of á endurnýjunargetu stofnanna.
Úrbætur á aðstæðum ungmenna Nefndarálit - þingskjal nr. 860

1990–91. – 1060 ár frá stofnun Alþingis.

113. löggjafarþing. – 103 . mál.

Sþ.

860. Nefndarálit um till. til þál. um úrbætur á aðstæðum ungmenna sem flosna upp úr skóla.

Frá félagsmálanefnd.

Nefndin hefur fjallað um tillöguna og fengið um hana umsagnir frá lögreglustjóranum í Reykjavík, Hagstofu Íslands, foreldrasamtökunum Vímulaus æska, Unglingaheimili ríkisins, landlækni, útideild Félagsmálastofnunar Reykjavíkur og Krýsuvíkursamtökunum. Þá fékk nefndin á sinn fund Þórð Skúlason, framkvæmdastjóra Sambands íslenskra sveitarfélaga, Ómar Smára Ármannsson, aðstoðaryfirlögregluþjón í forvarnadeild lögreglunnar í Reykjavík, og Harald Finnsson, deildarsérfræðing í menntamálaráðuneytinu.

Nefndin mælir með samþykkt tillögunnar með breytingu sem flutt er tillaga um á sérstöku þingskjali. Nefndin leggur áherslu á að samstarfshópur sá, sem tillagan gerir ráð fyrir að komið verði á fót, hafi samráð um verkefni sitt við fulltrúa barnaverndarnefnda eða barnaverndarráðs, aðila vinnumarkaðarins, útideildir félagsmálastofnana sveitarfélaga, fulltrúa foreldra hlutaðeigandi barna og framkvæmdahóp um málefni miðborgarinnar í Reykjavík sem komið var á fót í ársbyrjun 1990 að frumkvæði lögreglunnar í Reykjavík. Félagsmálanefnd er kunnugt um að áðurgreindur miðborgarhópur hefur rætt hugmyndir um skipan samstarfsnefndar um málefni barna og unglinga á höfuðborgarsvæðinu, en nefndin telur hins vegar að þar sem vandamál ungmenna, sem flosna upp úr skóla, eru ekki bara bundin við höfuðborgarsvæðið, sé eðlilegast að koma á fót samstarfshópi er fjalli um vandamálið fyrir landið í heild.

Alþingi, 5. mars 1991.

Ásgeir Hannes Eiríksson,

varaform.

Rannveig Guðmundsdóttir,

fundaskr., frsm.

Sólveig Pétursdóttir.

Alexander Stefánsson.

Kristinn Pétursson.

Anna Ólafsdóttir Björnsson.

Björn Grétar Sveinsson.
Úrbætur á aðstæðum ungmenna Breytingartillaga - þingskjal nr. 861

1990–91. – 1060 ár frá stofnun Alþingis.

113. löggjafarþing. – 103 . mál.

Sþ.

861. Breytingartillaga við till. til þál. um úrbætur á aðstæðum ungmenna sem flosna upp úr skóla.

Frá félagsmálanefnd.

Tillgr. orðist svo:

Alþingi ályktar að beina því til ríkisstjórnarinnar að koma á fót samstarfshópi á vegum ráðuneyta og sveitarfélaga til að gera tillögur um samræmdar aðgerðir sem miði að því að aðstoða ungmenni sem flosnað hafa upp úr skóla. Samstarfshópurinn fjalli einnig um sameiginlegar forvarnir gegn þessum vanda.

Samstarfshópurinn verði skipaður fulltrúum tilnefndum af dómsmála-, félagsmála- menntamála- og heilbrigðis- og tryggingamálaráðuneytinu, stærstu sveitarfélögunum og Sambandi íslenskra sveitarfélaga.

Samstarfshópurinn skili niðurstöðum fyrir árslok 1991.
Aukinn þáttur bænda í landgræðslu og skógræktarstarfi Þingsályktun - þingskjal nr. 864

113. löggjafarþing 1990–1991.

Nr. 17/113.

Þskj. 864 - 74. mál.

Þingsályktun um aukinn þátt bænda í landgræðslu- og skógræktarstarfi.

Alþingi ályktar að skora á landbúnaðarráðherra að kanna möguleika á að auka þátt bænda í landgræðslu- og skógræktarstarfi með því að þeir taki að sér verkefni sem núna eru unnin af ríkisstofnunum og jafnframt beiti ráðherra sér fyrir nauðsynlegum lagabreytingum í því skyni.

Samþykkt á Alþingi 11. mars 1991.
Vegrið Þingsályktun - þingskjal nr. 865

113. löggjafarþing 1990–1991.

Nr. 18/113.

Þskj. 865 - 243. mál.

Þingsályktun um áætlun um uppsetningu vegriða.

Alþingi ályktar að fela samgönguráðherra að móta hið fyrsta áætlun um uppsetningu vegriða í vegakerfi landsins.

Áætlunina skal leggja fyrir Alþingi eigi síðar en 1. nóvember 1991.

Samþykkt á Alþingi 11. mars 1991.
Björgunarþyrla Nefndarálit - þingskjal nr. 868

1990–91. – 1060 ár frá stofnun Alþingis.

113. löggjafarþing. – 242 . mál.

Sþ.

868. Nefndarálit um till. til þál. um björgunarþyrlu.

Frá allsherjarnefnd.

Nefndin hefur fjallað um tillöguna. Umsagnir bárust frá Slysavarnafélagi Íslands, Farmanna - og fiskimannasambandi Íslands, Sjómannasambandi Íslands, Flugmálastjórn, Flugbjörgunarsveitinni í Reykjavík og Landhelgisgæslu Íslands.

Nefndin leggur til að tillagan verði samþykkt óbreytt.

Alþingi, 11. mars 1991.

Guðni Ágústsson,

form., frsm.

Jón Kristjánsson,

fundaskr., með fyrirvara.

Eggert Haukdal.

Ingi Björn Albertsson.

Guðrún Helgadóttir.

Kristinn Pétursson.

Karl Steinar Guðnason.
Gróðurkort og landfræðilegt upplýsingakerfi Nefndarálit - þingskjal nr. 880

1990–91. – 1060 ár frá stofnun Alþingis.

113. löggjafarþing. – 392 . mál.

Sþ.

880. Nefndarálit um till. til þál. um gerð staðfræðikorta, gróðurkorta og um landfræðilegt upplýsingakerfi.

Frá allsherjarnefnd.

Nefndin hefur fjallað um tillöguna og leggur til að hún verði samþykkt óbreytt.

Eggert Haukdal var fjarstaddur afgreiðslu málsins.

Alþingi, 11. mars 1991.

Guðni Ágústsson

,

form., frsm.

Jón Kristjánsson,

fundaskr.

Ingi Björn Albertsson.

Guðrún Helgadót

tir.

Karl Steinar Guðnason.

Kristinn Pétursson.
Kortlagning gróðurlendis Íslands Nefndarálit - þingskjal nr. 882

1990–91. – 1060 ár frá stofnun Alþingis.

113. löggjafarþing. – 200 . mál.

Sþ.

882. Nefndarálit um till. til þál. um kortlagningu gróðurlendis Íslands.

Frá atvinnumálanefnd.

Nefndin hefur fjallað um tillöguna. Umsagnir bárust frá Skógrækt ríkisins, Landvernd, Landmælingum Íslands, Rannsóknastofnun landbúnaðarins, Landgræðslu ríkisins, Skipulagi ríkisins, Upplýsinga - og merkjafræðistofu Háskóla Íslands og Búnaðarfélagi Íslands.

Nefndin leggur til að tillagan verði samþykkt óbreytt.

Alþingi, 12. mars 1991.

Árni Gunnarsson,

form., frsm.

Ólafur Þ. Þórðarson,

fundaskr.

Jón Kristjánsson.

Geir Gunnarsson.

Hreggviður Jónsson.

Geir H. Haarde.

Matthías Á. Mathiesen.
Stofnræktun kartöfluútsæðis Þingsályktun - þingskjal nr. 908

113. löggjafarþing 1990–1991.

Nr. 19/113.

Þskj. 908 - 216. mál.

Þingsályktun um stofnræktun kartöfluútsæðis.

Alþingi ályktar að fela landbúnaðarráðherra að koma þegar af stað stofnræktun kartöfluútsæðis sem fullnægt geti þörfum allra kartöfluframleiðenda. Verkið verði unnið á grundvelli áætlunar sem Rannsóknastofnun landbúnaðarins hefur gert.

Samþykkt á Alþingi 12. mars 1991.
Fræðsla í fjármálaumsýslu í skólum Þingsályktun - þingskjal nr. 909

113. löggjafarþing 1990–1991.

Nr. 20/113.

Þskj. 909 - 135. mál.

Þingsályktun um fræðslu í fjármálaumsýslu í skólum.

Alþingi ályktar að fela menntamálaráðherra að láta útbúa námsgögn um almenna fjármálaumsýslu fyrir efsta bekk grunnskólans, sem og framhaldsskólann, og gera fræðslu um hana að skyldunámsefni á þessum námsstigum. Ráðuneytið ákveði í hvaða námsgreinum fræðslunni verði best fyrir komið.

Markmið fjármálafræðslunnar verði:

1. að taka til meðferðar sem flest er við kemur almennri fjármálaumsýslu, þar með talin gerð greiðslu- og kostnaðaráætlana, og setja efnið þannig fram að það verði öllum aðgengilegt og skýrt,

2. að gera ungt fólk betur meðvitað um fjármál og um leið fjárskuldbindingar með því m.a.:

að kynna nemendum meðferð greiðslukorta og notkun tékkhefta,

að kynna nemendum almennar reglur um lántökur, svo sem víxla- og skuldabréfaviðskipti, vaxtamál og hvaða ábyrgð felst í því að gerast ábyrgðarmaður á skuldaviðurkenningum,

að tengja þessi námsgögn réttindum og skyldum manna er þeir verða fjárráða.

Samþykkt á Alþingi 12. mars 1991.
Jöfn staða einstaklings og ríkis Þingsályktunartillaga - þingskjal nr. 914

1990–91. – 1060 ár frá stofnun Alþingis.

113. löggjafarþing. – 461 . mál.

Sþ.

914. Tillaga til þingsályktunar um jafna stöðu einstaklings og ríkis.

Flm.: Ásgeir Hannes Eiríksson.

Alþingi ályktar að fela forsætisráðherra að undirbúa breytingar á lögum og reglugerðum svo að einstaklingurinn hafi hvarvetna jafna stöðu og ríkið í samskiptum þessara aðila. Verkinu sé lokið fyrir þingsetningu haustið 1991 og nauðsynleg frumvörp til breytinga á lögum verði lögð fram á haustþingi.

Greinargerð.

Hjá fullvalda þjóð nær hugtakið ríki yfir sameiginlega þjónustu sem þegnarnir kjósa að halda úti fyrir alla íbúana og kosta með vissu hlutfalli af vinnu sinni. Á bak við þessa hugsun liggur andi öryggis og farsældar en þó fyrst og fremst réttlætis. Allir séu jafnir fyrir ríkinu og ríkið sé jafnt þegnunum. Stundum finnst þó mönnum þeir ekki standa jafnfætis ríkinu og bera skarðan hlut frá borði eftir að skipta við ríkið. Skipta við sjálfa sig. Hér skal einkum þrennt tekið til:

Hér skulu nefndir mismunandi vextir af skuldum eftir því hvor aðilinn skuldar hinum. Dæmi: Margir þegnar skulda oft opinber gjöld í einhvern tíma og þá eru reiknaðir dráttarvextir af skuldinni eins og lög gera ráð fyrir. En dæmið getur líka snúist við. Stundum greiða menn of mikið til innheimtumanna ríkissjóðs og m.a. út af rangri álagningu hjá skattstofum landsins. Þá eru reiknaðir vextir á inneign einstaklinga samkvæmt vöxtum á almennri sparisjóðsbók en ekki dráttarvöxtum. Á þessum tveimur tegundum vaxta er mikill munur ríkinu í hag og mál að linni.

Annað dæmi: Einstaklingum og félögum þeirra eða fyrirtækjum ber að innheimta virðisaukaskatt og standa skil á honum á gjalddaga. Dragist það um nokkra daga leggur ríkið á viðurlög sem eru margfalt hærri en löglegir dráttarvextir. Við ítrekuð brot eru fyrirtæki manna innsigluð og þeim þannig meinað um frekari starfsemi þangað til skuldin er að fullu greidd.

En ríkið kaupir líka margvíslega vöru og þjónustu hjá einstaklingum og atvinnurekstri þeirra. Þessi viðskipti bera oftast fullan virðisaukaskatt og fellur hann á þann mánuð sem viðskiptin fara fram, burt séð frá því hvenær ríkið innir greiðslu af hendi. Stundum dregst greiðslan á langinn og ekki þýðir alltaf að krefja ríkið um dráttarvexti þrátt fyrir það. Þá segjast talsmenn þess einfaldlega ætla að beina viðskiptum sínum í aðrar áttir. Við það situr og einstaklingurinn fær enga vexti. En ekki er öll sagan sögð.

Stundum berast greiðslur ekki frá ríkinu fyrr en eftir að einstaklingurinn hefur greitt virðisaukaskatt af viðskiptunum í ríkissjóð. Þá tjóar ekki fyrir einstaklinginn að óska eftir greiðslufresti á skattinum þangað til greiðslan berst eða bjóða skuldajöfnun við ríkið. Standa verður skil á skattinum á réttum gjalddaga og engar refjar. Annars falla á hann viðurlögin þungu og um síðir verður innsigli hengt á atvinnureksturinn.

Til eru ýmis fleiri dæmi um hvernig hallar á einstaklinginn í samskiptum hans við ríkisvaldið en þessi verða látin nægja að svo komnu máli. En mál er að þessum ójöfnuði linni og jöfnuður ríki með ríkissjóði og skattþegnum landsins. Annað kann ekki góðri gæfu að stýra.
Alþjóðasamþykkt um varnir gegn efnum sem valda krabbameini Nefndarálit - þingskjal nr. 916

1990–91. – 1060 ár frá stofnun Alþingis.

113. löggjafarþing. – 396 . mál.

Sþ.

916. Nefndarálit um till. til þál. um fullgildingu á alþjóðasamþykkt nr. 139 um varnir gegn og eftirlit með áhættu í starfi vegna efna sem valda krabbameini.

Frá félagsmálanefnd.

Nefndin hefur fjallað um tillöguna og leggur til að hún verði samþykkt.

Alþingi, 12. mars 1991.

Hjörleifur Guttormsson,

form., frsm.

Rannveig Guðmundsdóttir,

fundaskr.

Kristinn Pétursson.

Sólveig Pétursdóttir.

Alexander Stefánsson.

Ásgeir Hannes Eiríksson.

Anna Ólafsdóttir Björnsson.
Úrbætur á aðstæðum ungmenna Þingsályktun - þingskjal nr. 919

113. löggjafarþing 1990–1991.

Nr. 21/113.

Þskj. 919 - 103. mál.

Þingsályktun um úrbætur á aðstæðum ungmenna sem flosna upp úr skóla.

Alþingi ályktar að beina því til ríkisstjórnarinnar að koma á fót samstarfshópi á vegum ráðuneyta og sveitarfélaga til að gera tillögur um samræmdar aðgerðir sem miði að því að aðstoða ungmenni sem flosnað hafa upp úr skóla. Samstarfshópurinn fjalli einnig um sameiginlegar forvarnir gegn þessum vanda.

Samstarfshópurinn verði skipaður fulltrúum tilnefndum af dómsmála-, félagsmála- menntamála- og heilbrigðis- og tryggingamálaráðuneytinu, stærstu sveitarfélögunum og Sambandi íslenskra sveitarfélaga.

Samstarfshópurinn skili niðurstöðum fyrir árslok 1991.

Samþykkt á Alþingi 12. mars 1991.
Björgunarþyrla Þingsályktun - þingskjal nr. 920

113. löggjafarþing 1990–1991.

Nr. 22/113.

Þskj. 920 - 242. mál.

Þingsályktun um björgunarþyrlu.

Alþingi ályktar að fela ríkisstjórninni að sjá til þess að á árinu 1991 verði gerður samningur um kaup á fullkominni björgunarþyrlu fyrir Landhelgisgæsluna.

Samþykkt á Alþingi 12. mars 1991.
Ályktanir Vestnorræna þingmannaráðsins 1990 Nefndarálit - þingskjal nr. 922

1990–91. – 1060 ár frá stofnun Alþingis.

113. löggjafarþing. – 376 . mál.

Sþ.

922. Nefndarálit um till. til þál. um ályktanir Vestnorræna þingmannaráðsins 1990.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt með breytingu sem flutt er tillaga um á sérstöku þingskjali.

Nefndin birtir sem fylgiskjal með nefndaráliti þessu ályktanir Vestnorræna þingmannaráðsins sem samþykktar voru á fundi ráðsins í Þórshöfn í Færeyjum 4. september 1990.

Alþingi, 12. mars 1991.

Jóhann Einvarðsson,

form., frsm.

Hjörleifur Guttormsson,

fundaskr.

Ey. Kon. Jónsson.

Ragnhildur Helgadóttir.

Guðmundur G. Þórarinsson.

Kristín Einarsdóttir.

Karl Steinar Guðnason.

Fylgiskjal.

VESTNORRÆNA ÞINGMANNARÁÐIÐ

Ályktanir ráðsins í Þórshöfn 4. september 1990.

I.

Landsstjórn Færeyja, landsstjórn Grænlands og ríkisstjórn Íslands kanni hvort grundvöllur er fyrir sameiginlegum samningaviðræðum um útflutning á fiskafurðum til landa Evrópubandalagsins.

II.

Landsstjórnir Færeyja og Grænlands og ríkisstjórn Íslands vinni að því að komið verði á árlegum, skipulegum kennara- og nemendaskiptum á milli grunn- og framhaldsskóla í öllum aðildarlöndunum.

III.

Ríkisstjórn Íslands og landsstjórnir Færeyja og Grænlands hafi frumkvæði að samningu námsefnis um samfélagsaðstæður, menningu og lífsskilyrði í Færeyjum og á Grænlandi og Íslandi; námsefnið verði samið til notkunar í skólum landanna í því skyni að auka upplýsingar og gagnkvæma kynningu þeirra þjóða sem byggja þessi lönd.

IV.

Vestnorrænu löndin meti möguleika á samningum sín á milli um gjaldalausar landanir svo að fiskiskip geti óheft selt afla sinn í löndunum þremur.

V.

Vestnorrænu löndin hefji þegar viðræður um hvernig unnt sé með sameiginlegum aðgerðum að takmarka selastofninn svo að aftur náist vistfræðilegt jafnvægi í sjónum.

VI.

Ríkisstjórn Íslands og landsstjórnir Grænlands og Færeyja hugleiði möguleika á samræmingu á reglum um æskulýðsferðir á Vestur-Norðurlöndum, hugsanlega með „Nordrejsekortet“ að fyrirmynd, og kanni einnig möguleika á að samræma þessar reglur reglunum um „Nordrejsekortet“; vísað er til ályktana nr. 2/86 og 3/87.

VII.

Ríkisstjórn Íslands og landsstjórnir Grænlands og Færeyja hefji viðræður um að fjarskiptahljóðvarp og sjónvarpsnet landanna verði bætt svo að allir búi við sömu aðstæður í fjarskiptum.
Ályktanir Vestnorræna þingmannaráðsins 1990 Breytingartillaga - þingskjal nr. 923

1990–91. – 1060 ár frá stofnun Alþingis.

113. löggjafarþing. – 376 . mál.

Sþ.

923. Breytingartillaga við till. til þál. um ályktanir Vestnorræna þingmannaráðsins 1990.

Frá utanríkismálanefnd.

Tillgr. orðist svo:

Alþingi ályktar að beina þeim tilmælum til ríkisstjórnarinnar að vinna að framkvæmd ályktana Vestnorræna þingmannaráðsins sem samþykktar voru á fundi ráðsins í Þórshöfn í Færeyjum 4. september 1990.
Gróðurkort og landfræðilegt upplýsingakerfi Þingsályktun - þingskjal nr. 941

113. löggjafarþing 1990–1991.

Nr. 23/113.

Þskj. 941 - 392. mál.

Þingsályktun um gerð staðfræðikorta, gróðurkorta og um landfræðilegt upplýsingakerfi.

Alþingi ályktar að fela umhverfisráðherra að beita sér fyrir samstarfi stofnana og fyrirtækja, sem annast landmælingar og kortagerð, um að gerð verði stafræn staðfræðikort í mælikvarða 1:25 000 af öllu landinu á næstu tíu árum og hlutast til um að gróðurkortagerð af landinu verði lokið á þeim tíma.

Jafnframt verði komið á fót samræmdu landfræðilegu upplýsingakerfi sem byggt verði á staðfræðikortum af landinu og gagnasöfnun þeirra stofnana, sveitarfélaga og fyrirtækja sem nota staðbundin gögn.

Áður en ráðist verður í þetta verk verði unnið að tilraunaverkefni í því skyni að ljúka forvinnu og komið á nauðsynlegri samvinnu aðila og samið um skiptingu kostnaðar milli þeirra.

Miða skal við að tilraunaverkefninu verði lokið fyrir árslok 1992.

Samþykkt á Alþingi 13. mars 1991.